মোহাম্মদ মোসাদ্দেক
মোহাম্মদ মোসাদ্দেক (ফার্সি: مُحَمَد مُصَدِق; আইপিএ: [mohæmˈmæd(-e) mosædˈdeɣ] (শুনুন); জন্ম: ১৬ জুন, ১৮৮২ - ৫ মার্চ, ১৯৬৭) তেহরানে জন্মগ্রহণকারী বিখ্যাত ইরানি রাজনীতিবিদ ছিলেন। ১৯৫১ থেকে ১৯৫৩ মেয়াদে গণতান্ত্রিক পন্থায় ইরানের প্রধানমন্ত্রী হিসেবে নির্বাচিত হন। কিন্তু সিআইএ ও ব্রিটিশ গোয়েন্দা দলের চক্রান্তে সৃষ্ট অভ্যুত্থানের মাধ্যমে তিনি ক্ষমতাচ্যুত হন। লেখক, প্রশাসক, আইনজীবী ও প্রথিতযশা সংসদ সদস্য ছিলেন তিনি। ক্ষমতায় থাকাকালে সামাজিক ও রাজনৈতিক পুণর্গঠনে তার সরকার অগ্রসর হয়। তন্মধ্যে, সামাজিক নিরাপত্তা, ভাড়া নিয়ন্ত্রণ, ভূমি পুণর্গঠন অন্যতম। ১৯১৩ সাল থেকে অ্যাংলো-পার্সিয়ান অয়েল কোম্পানি (এপিওসি/এআইওসি) কর্তৃক নিয়ন্ত্রিত ইরানি তৈল শিল্পকে জাতীয়করণে উদ্যোগী হন।